khistorydata/jeongjo-sjw-relations huggingface dataset:
정조 22년
義州府尹李基讓疏曰伏以臣本賤品猥蒙洪造前後濫竽姑無論見帶職任亦自分外凡人臣之受知圖報者雖閑司微官下邑小吏猶且殫心劘精以自效萬一況臣所叨是何等地無事則爲交通二國之咽喉有事則爲捍蔽方域之門屛鎭守委寄之責顧何如而乃以臣畀之臣用是憂懼不遑寧息自受任以來凡邑務之可以釐刷者民隱之可以蘇救者夙夜講究次第料理雖不能隨事中窾只庶幾殫竭駑鈍第其間一二事亦有臣府所不敢擅便者故不避猥越敢以疏陳惟殿下試垂察焉國家以此州爲邊門重地務欲使斯民懷集奠安凡爲之祛害增利靡不用極甚至於田無賦而身無布此誠古今之所未聞三百六十州之所未有而至我殿下尤致意焉歲少歉則停糴之不足或至永蠲水旱爲災則惠恤之旣摯至遣近臣而慰諭之惟恐一夫一婦之或失其所千里之遠視若在抱朝廷之於此州恩莫加矣澤殊絶矣是宜民安富之樂生齒之繁倍蓰於他州然臣於昨冬赴任時歷州境七十里餘諦看所過村里率皆牢騷散落全沒腴潤氣像怪問其由則輒曰擧給爲之祟又問擧給爲何事則輒對以還穀漸多排戶勒分謂之擧給而逐年增加民不能堪富者賣庄貧者荷擔去者已多留者亦如此臣聞之已惻然心動旣至未幾民訴日至十百爲群輒曰擧給不去民將盡散察其色殆若迫水火而求拯濟者臣見此狀益自驚悶謹取穀簿溯究弊源則擧給之所以成全由於盡分條之太多也蓋本府穀半留半分者只軍餉常平穀數條而已其餘各衙門二十餘條皆係盡分然其始也半分條爲主而所謂盡分條不過零碎湊合未至病民但以後來每歲本府應下條及前後停退蕩減等穀例皆以半分條計減故於是乎半分條自不得不日漸消縮其餘各衙門穀逐歲生殖耗上加耗更不費用有增無減故於是乎盡分條又不得不日漸增益近年以來民以是業已病之近又於戊申年始以本州還米八百石移屬壯勇營壬子冬又以均廳米四千二百石屬之甲寅春又以均廳米一千九百石屬之丙辰夏又以管理營米一千九百六十餘石屬之盡分取耗見今本營穀當分者已爲一萬三百四十餘石本州穀例多以皮穀俵散換折稱米故還穀之名摠稱折米以此準之營穀當分雖稱萬石實過數萬於是乎盡分條又阧增矣民之願受者旣少而穀之當分者益多故抑配之法自不得不創而擧給之弊亦不得不痼夫民惜斗升如人惜血絲毫濫費害必大至今忽以終年作苦之穀終歲計口之糧盡輸之官倉始焉稱貸以益終至隣族竝侵始焉不保牛馬終至賣盡田宅如是而民安得不窮且去乎愚者先致流離黠者見幾圖避三數年間民散者已十二三矣今猶如此況民日減而穀日增去益多而留益苦若此不已差過數年今之見存者又將不知至於何境卽理之所必至也夫邊門所恃者民心也民急如此而不之救一任其流散已足懍然況邊上之貴儲蓄所以備不虞也盡分者旣多故留庫之數遂至零星於是乎邊儲又空矣民困倒懸穀擁虛簿邊事至此寧不寒心目今矯救之道只當痛革盡分之法悉取諸衙門穀一付之軍餉使之半分半留則擧給之患自祛而儲邊之穀自裕將一擧而兩利矣人或謂衙門穀相換有朝禁不可自下仰請又謂壯營穀事體自重宜不敢議到臣則以爲皆不然夫衙門相換之禁只爲穀簿幻弄者設若事係便民宜不在此限伏況臣竊覸我殿下設置壯營亶出於嚴宿衛壯國勢之義如周之虎賁漢之羽林法至美也意甚盛也然我殿下至誠爲民之念未嘗不先行於其中自設本營不煩經費斷自宸哀而凡於大小施措之際輒慮有絲毫民邑之弊惻怛戒飭之意屢發於絲綸筵席之間臣常承聆而欽歎之仰認大聖人衛國保民兩盡其道大公至正逈出尋常也今此本邑之還弊旣如彼營穀之助還弊又如此若使此狀一入聖聰我殿下必將愕然而驚卽地釐改不忍使斯民一日受其弊明矣臣旣出自邇列心知聖意之如是適又待罪此邑目見弊祟之在此在臣仰體聖念宣揚德意之義豈敢以事係本營而反懷趑趄以負我殿下哉臣自知此事雖欲自力而旣不敢專道臣之不能專亦必與臣同故玆不得不冒昧條陳乞垂聰聽仍令廟堂稟處卽以本府所在各衙門穀盡分條悉屬軍餉依法分留壯營穀取耗名色則本州則特與優恤免其分置使邊民獲紓蕩柝之患永涵若保之澤甚大幸也臣又伏見本州舊有楊下鎭設置萬戶間因凋弊大臣筵稟革罷鎭屬及鎭屯仍屬本府自本府差出別將使之照管伊時處分蓋亦出於爲本州重邊事之意也成命之下擧行亦已有年通變之後鎭屬果皆稱便今伏聞本屯方有移屬京司之議又於本州地方將有築垌設屯之擧云無論是鎭是屯旣係本州所有則宜自本府主管而不嫌銷刻不問便否今忽移屬已非邊邑之幸且聞本屯及垌傍居民方以此事自生疑擾頗不妥帖云愚民易惑亦難强拂乞令還寢其議仍屬本州使邊圉固而民情便焉臣又竊伏念本州聚勝堂乃宣廟朝壬辰歲臨御之所也詢于父老考諸邑誌本州舊有聚勝亭在館北翊原堂在城東及壬辰駐蹕之時隨時移御翊原堂後仍毁壞今設校宮於其地獨聚勝亭巋然尙存及先大王朝辛酉歲特寫聚勝堂三大字左方又寫義州聚勝堂昔年駐蹕之所今者手書以揭一則追慕之忱一則懲毖之意也三十字下本州扁揭於是乎亭變爲堂矣泰山明堂已自爲萬世羹墻之所況雲漢天章昭回於棟楣乎以是本州民士瞻依崇奉二百年如一日至今小大婦孺語到此堂輒愀然而感欣然而喜有如復見文之意民心大可見也臣於赴任後謹卽奉審伏見欀桷剝落柱礎傾欹有時月難支之慮及今不圖恐無日後着手之地瞻聆所及固足慨悶臣適守玆土幸得親見公義私分有難自已謹已略具材力決意修改而第伏念一經行在便成公宮繕葺之節已難擅擧更有御墨亦不宜私自移奉故玆敢略具其由陳聞如此乞令該曹卽爲稟處以爲及時修擧之地不勝幸甚臣猥以邊吏冒瀆崇嚴雖是事關民邑勢不獲已而僭越之罪在所難逃祗俟處分冞增悚惶臣無任云云答曰省疏具悉諸路之民孰非懷保中物而致意於西路者以其隣於彼境也尤致意於本府者亦以其處在邊上也民之受困糴弊最甚年前屢勤飭敎使之平分均施猶慮夫令久事弛分付道伯修啓較戶量穀之案以備便覽意謂營邑遵奉無怠民亦得以息肩歇脚見卿疏辭與所料何太相反所謂擧給之謬規添還之石數令廟堂另飭道伯先從營穀勿分餘亦斯速一一釐正後啓聞楊下鎭及本府垌還屬事依施本府聚勝堂重修事所重自別何待該曹稟處卿是卿祖之孫董釐是役必當與以爲榮卜吉卽爲重修但可仍以葺之須勿務侈衆瞻間架甃礎莫或改易舊觀
정조 22년
戊午三月二十七日辰時上御便殿同副承旨入侍時同副承旨魚用謙記事官洪奭周金景煥金履永二提學沈煥之偕來史官李弘謙以次進伏訖上敎弘謙曰山林今在城外乎弘謙曰方在東門外欲爲數日調理後入城矣上曰諭善之銜雖已曲副而招延之勤專爲講學則必以諭善簉朝然後相見之禮可以備儀矣諭善旣欲還付則當初許遞亦當有文蹟自政院卽捧許遞傳旨也仍命書傳敎曰聞已來住城外從近登筵何等忻企然而卿之所以進身爲參講學之席也旣爲是而進身獨於諭善之職名却顧辭巽其可乎卿須念得此箇事理毋滯前見以諭善造朝事遣入侍史官傳諭于行護軍李城輔何當造朝與否知來履永承命出記事官承膺祚進伏命書榻敎曰政官牌招開政上曰近來院規廢却無事不然牌招啓辭未下之前不得循例仕進則右承旨之今日入來豈不違例新除生疎固無足怪而在院諸僚亦何無一言也敎煥之曰近日士類邊人或老或死餘者無幾金奉朝賀之病聞甚悶然而卿於今冬又將入耆社矣仍命退諸臣以次退出
정조 22년
戊午三月二十七日午時上御誠正閣左承旨右副承旨下直守令入侍時行左承旨洪仁浩右副承旨李尙度記事官曺錫中金景煥金履永伊川府使林道浩安岳郡守朴載淳報恩縣監尹悌東以次進伏上曰守令進前奏姓名道浩等進奏職姓名上曰下去須努力善爲之也敎悌東曰親年今爲幾何而將欲將往耶悌東曰臣母今年爲八十三而今番欲爲將往矣上曰守令宣諭而七事除之道浩等先退仁浩曰昨日右承旨不爲仕進故啓請牌招今朝仕進之後啓辭始允下蓋近來院例啓辭雖未下翌日例多仕進而今番則纔仕進而啓辭允下旣仕進之後更無出牌之可論事涉未安矣上曰此亦院中之謬例雖過十日疏請牌招不待允下而何可徑先入闕乎此後勿如此可也上曰右諭善旣命許其所請則傳旨尙不捧入何也仁浩曰傳敎中只云許其所請則與遞差許遞名目不同不知如何捧納姑未得爲之矣上曰以許其所請捧入好矣別兼春秋金履永傳諭右諭善李城輔後入來進伏上曰諭善見傳諭後其言如何履永曰非分之職萬萬悚惶不敢承當云矣上命仁浩書判義禁邊得讓等疏批仁浩書訖奏曰邊景鵬以濟州人而放濟州地何足爲罪勘耶渠旣名以朝官交通泰淵之子有此罪犯者可謂窮凶極惡如此之類決不可假貸矣尙度曰臣於秋曹待罪時詳知此事矣今若卽其地放送則必無一分懲畏之心矣上曰渠在昌樂何以知其家人之相通耶且遠人有異如是勘處足矣命書傳敎曰定州碑閣修葺之役自有所重舊伯旣難遲待畢役則新伯下往然後可以專意董飭平安監司閔鍾顯疏批旣下使之不多日內辭朝又命書傳敎曰散齋日公事例爲酬應各司亦皆開坐而旣受誓戒之後刑殺文書當依齋令不當啓聞而今日以國忌過齋留院公事入啓之中有混入文書此亦不遵故事之一端該房承旨從重推考此後嚴飭命退承史以次退出
정조 22년
行都承旨李晩秀坐行左承旨洪仁浩坐直行右承旨李泰永坐左副承旨金祖淳未肅拜右副承旨李相璜坐直同副承旨魚用謙坐注書曺錫中仕洪奭周仕直事變假注書李聖淵仕
정조 22년
李泰永啓曰自明日初一日至宗廟夏享大祭親祭齋戒相値視事頉稟之意敢啓傳曰知道
정조 22년
李晩秀啓曰假注書金啓溫身病猝重勢難察任今姑改差何如傳曰允
정조 22년
傳于洪仁浩曰三十日次對進定於今日肄儀後來會
정조 22년
傳于洪仁浩曰平安監司留待
정조 22년
李泰永啓曰宗廟夏享大祭親祭祭文當爲製進藝文提學金載瓚待開門牌招何如傳曰允
정조 22년
吏曹口傳政事兼右諭善單李城輔
정조 22년
李相璜啓曰行大司憲宋煥箕在外執義李顯默掌令李益洙玄重祚持平金和鍾趙秀民病不進監察茶時之意敢啓傳曰知道
정조 22년
李晩秀啓曰吏曹郞廳來言承旨有闕政事取稟傳曰前望單子入之待開門牌招
정조 22년
承旨前望單子入之金祖淳落點
정조 22년
李泰永啓曰卽者議政府錄事來言左議政蔡濟恭以爲伏聞賓對筵敎不勝悚蹙有不敢偃處私室走伏金吾門外恭俟處分云仍納命召何以爲之敢稟傳曰冢宰之薦亞於枚卜之單體貌至爲嚴重存拔務當難愼比之於年少氣銳之銓郞存拔臺望不翅若野馬之於泰山設有公議之不可不勉從者明言其釁犯之如此如彼然後言於銓堂議于僚相使聞者讋服當者知懼卽中書之故事爲然以是改正之相臣十年後作相者雖有之拔望之吏判見拔後行公未聞焉相臣去就非或輕於吏判而然者誠以臺言與廟議自有輕重之殊也且銓官之爲任易速謗言從古遭臺彈者何限而朝廷庇之廟堂拭之豈皆私之阿之於彼哉具僚之恥乃朝廷之羞何況冢宰重任乎朝筵適因言端有所云然不但致慨於卿之未能細量亦不能無惑於右相之在僚席知而不言一則爲國體二則爲常格卿之胥命不已過乎近者卿有所拘無以登筵不得已轉及如値面對都不過一笑而罷者切冀勿更辭巽安心卽爲還第以此意遣史官傳諭仍傳命召待其還第使之復命
정조 22년
李泰永啓曰卽者義禁府都事來言左議政蔡濟恭今方待命於金吾門外云係是大臣去就敢啓傳曰知道
정조 22년
李泰永啓曰卽者左議政蔡濟恭又使錄事來言臣於泥首之中史官儼臨傳宣聖諭十行辭旨誨責備至惶霣感泣分義所在卽當依聖敎奉行而私心去益悚愧御符不敢祗受伏地涕泣恭俟亟加處分云仍納命召何以爲之敢稟傳曰予於卿隨事無遮隔卿庶幾知予苦心今日之敎究其意之所自言之所由一言以蔽之曰出於爲卿不在多言曾亦悉諭如是也故不得不求備而責備今反不諒本意徒守處義卿其可謂知予心者乎安心勿侍命卽爲還第事遣坐直承旨傳諭仍傳命召雨意甚濃此時尤豈可離次侵夜乎坐在廳軒呼寫此批仍待還第之報此意一體傳諭
정조 22년
以都摠府守宮望筒傳于洪仁浩曰未肅拜及差祭摠管許遞前望單子入之
정조 22년
摠管前望單子入之都摠管李聖圭副摠管金勉柱李潤慶落點
정조 22년
傳于李相璜曰在外及未肅拜禁府堂上許遞與未差之代前望單子入之
정조 22년
禁府堂上前望單子入之判義禁趙宗鉉知義禁權金思穆同義禁林濟遠落點
정조 22년
李泰永以弘文館言啓曰本館上番副校理臣鄭來百下番副修撰臣李羲甲俱以宗廟夏享大祭祭官今日議政府肄儀時晝仕出去之意敢啓傳曰知道
정조 22년
洪仁浩以壯勇營言啓曰本營鄕武士月課時柳葉箭優等人別單書入之意敢啓傳曰知道
정조 22년
戊午三月二十八日申時上御重熙堂坐直承旨入侍時左副承旨李相璜記事官洪奭周承膺祚金履永以次進伏訖上敎履永曰山林何當入城云乎履永曰姑未聞報矣上曰待其得報自政院入稟也仍命退承史以次退出
정조 22년
行都承旨李晩秀內閣齋宿行左承旨洪仁浩齋宿行右承旨李泰永齋直左副承旨金祖淳內閣齋宿右副承旨宋銓未肅拜同副承旨李相璜齋直注書曺錫中差祭洪奭周差祭假注書李弘謙齋宿李允謙齋直事變假注書李聖淵仕
정조 22년
傳于金祖淳曰左副承旨入侍
정조 22년
洪奭周差祭代以李允謙爲假注書
정조 22년
傳于李晩秀曰吏曹參議前望單子入之
정조 22년
吏曹參議前望單子入之魚用謙落點
정조 22년
李泰永啓曰今日齋宿承旨當爲備員未差之代政官牌招開政差出待下批牌招以爲齋宿之地何如傳曰允
정조 22년
有政吏批判書金載瓚進參判權裕牌不進參議魚用謙進行右承旨李泰永進以宋銓爲承旨嚴耆爲副校理李勉兢爲禮曹參議尹師國爲分司局提調徐有齡爲長陵參奉贈吏參朴麟源贈吏判例兼判尹朴宗甲考
정조 22년
兵批判書李時秀進參判柳誼病參議金啓洛入直參知柳師模差祭行左承旨洪仁浩進以尹孝儉金宅基趙文錫李漢極柳相奎田德顯李蓍明爲宣傳官張安爲漢江別將訓鍊僉正單元道英武兼單李應俊以上依定式陞實權知參軍單李光祚副護軍李尙度副司直鄭來百副司果閔宗爀副司正金魯巖李彬以上竝單付加設五衛將趙重鎭文鳳翼韓宗萬金夢柅洪道潤金尙蘭以上減下事承傳
정조 22년
傳于李泰永曰英陵寧陵局內木根摘奸逐朔或間朔下送今爲數年而今則卿出自內閣其所檢飭無所事於別遣摘奸卿其各別檢飭在任間每朔以無頉形止狀聞于本閣事下諭于原任直提學徐鼎修
정조 22년
以禁衛營習陳單子傳于洪仁浩曰後日次爲之
정조 22년
宋銓以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依正式發遣本曹郞廳奉審則文昭殿碑閣防草五張脫落蠶壇碑閣防草三張脫落追慕洞碑閣防草三張脫落四面墻垣瓦子間間脫落淨業院姑無頉處流霞亭雨漏二庫千慕堂雨漏二庫萬懷堂雨漏一庫四面墻垣瓦子間間脫落分付各該司使之卽速修改之意敢啓傳曰知道
정조 22년
宋銓以戶曹言啓曰臣華鎭與正郞臣尹光心工曹判書臣徐邁修佐郞臣朴宗龜依定式進詣於義本宮奉審則朝陽樓北詹雨漏三庫啓慶軒薍簾庫庫破傷東簷雨漏二庫北行閣雨漏二庫分付各該司卽速修改而亦令本曹郞廳監董擧行之意敢啓傳曰知道
정조 22년
宋銓以戶曹言啓曰時御所內各司依定式發遣本曹正郞臣尹光心與兵曹參議臣金啓洛佐郞臣尹永儀東所衛將臣李宗胤西所衛將臣朴來源南所衛將臣金敬膺北所衛將臣黃泰彦眼同看尋後有頉處別單書入而修改則擇日擧行何如傳曰允
정조 22년
右諭善李城輔疏曰伏以臣於日前猥承許解講職之命隆恩所及私分獲安進伏門外將欲俟病少間冒入城闉矣伏蒙聖慈兩日之內三遣邇列申以恩綸勤懇之敎開釋備至前銜復縻催召連降惶隕懍蹙愈益罔措我聖上以講學爲莫重之禮旣諭以備儀相見之規又特垂寵章使之更側侍讀之班臣何敢一向違傲重犯逋召之辜而亦何敢以先輩已例妄自引援哉且臣旣到城外則延頸之忱於是益切竊欲濫叨陪侍獲瞻岐嶷之表以遂平日之大願乃於口奏略陳微誠而第伏念本以見職之遞否爲進身之節拍纔被遞改之恩以開奔趨之路矣今有更授之敎而不少留難冒昧承當則前辭後膺去就顚倒此臣所以盤桓踧踖而不敢遽進者也伏乞天地父母俯垂矜諒遞臣職名治臣罪戾以嚴邦憲不勝幸甚云云答曰省疏具悉卿懇史官之回詳聞卿附奏之言過矣疏辭之如此尤豈不過矣乎卽爲入城以諭善之職出肅開講後入侍仍傳曰此批答遣史官傳諭
정조 22년
吏曹參議任希存疏曰伏以臣已肅恩命矣又已參誓戒矣顧其職任雖不近似大享之前豈敢爲辭免之計而今臣所患異於他疾不潔甚矣莫重親享末由進參日前疏籲旣未蒙體諒之恩多般調治或冀有痊可之道昨於隷儀之班當曉往來觸冷旣多病勢越添須臾之間猶不能忍過何況達曉將事之際雖欲自力其可得乎享官出齋在於今日若不及今變通以致臨時狼狽則臣雖萬被誅戮將何以自贖其罪乎玆敢不避煩瀆冒陳衷懇伏乞聖慈俯賜諒察亟收臣職名改授無故之人以便公私千萬幸甚云云踏啓字
정조 22년
敎平安道觀察使閔鍾顯書王若曰國家重方面之任惟當得人臣節盡鞠躬之誠所以稱職實藉藩屛之固詎憚負荷之勞惟卿世篤忠貞家傳詩禮恬簡儒雅可見古家之典型經術文華允爲詞林之模範翺翔乎湖堂玉署幾侈遴選之榮歷揚于郡府居留素著威明之績豈特眷注之偏篤實由擢用之循公三秉銓衡未聞私門之干謁屢典禮部咸推朝儀之肅淸惟其器左右之咸宜故此時內外之俱試眷彼關西一方之壤土蓋爲海東八路之緊要四十之郡縣森羅玉帛繁華之地千里之提封遙闊山川形勝之邦然風俗漸至澆漓檀箕之化已遠而關防易致隳弊控制之勢寢疎富豪武斷於州閭曷爲調制之策冠蓋踵接於道路每殫供億之資顧此地牧禦之最難而今日按察之誰可縱有循良之吏難望威惠之遍行惟是盤錯之材可致德化之宣布欲得君重簡在予心玆授卿以平安道觀察使兼兵馬水軍節度使都巡察使管餉使平壤府尹卿其祗膺寵章奉颺德意攬轡南郡豈讓范孟博之高風掌鑰北門更兼寇萊公之重望均列邑之賦稅奚但簿書之勞察長吏之廉貪克明黜陟之法蔘軍往來於分界管束之政宜嚴商舶出沒於半洋荒唐之流必察尤勤遍問于疾苦俾皆自得於湖山至若稟裁之規自有遵承之典念卿祖若孫相繼曾按是邦于今百數十年間可徵遺躅舊域之棠陰不改化猶有存名藩之玉節重來事若非偶九重宵旰少紓西顧之憂三載起居應切北望之戀故玆敎示想宜知悉知製敎臣金銑製進
정조 22년
戊午三月二十九日卯時上御重熙堂左承旨入侍時行左承旨洪仁浩記事官曺錫中承膺祚金履永以次進伏上曰禮房承旨入侍出榻敎錫中承命出傳與行右承旨李泰永偕入進伏上命仁浩泰永書公事判付訖上曰仁政殿月臺當親押知此擧行也上曰儀軌聞皆印出二件今日內先爲粧䌙以納而注書往鑄字所看檢爲之可也命退承史以次退出
정조 22년
戊午三月二十九日辰時上御重熙堂都承旨入侍時行都承旨李晩秀記事官洪奭周金珍恪承膺祚以次進伏訖上曰原任直閣如已入來內閣使之入侍賤臣承命出與原任直閣李始源偕入進伏上曰山林旣以春和後上來爲言而到今逡巡果何故也始源曰欲以前銜蔭官自處而至於諭善之銜終有所却顧趑趄矣上曰相見禮姑未擇吉而若不値雨則雖明日當先召接須於今日進住城內好矣仍命書右諭善李城輔疏批訖仍命退諸臣以次退出
정조 22년
戊午三月二十九日酉時上御便殿都承旨左副承旨入侍時行都承旨李晩秀左副承旨金祖淳記事官洪奭周承膺祚金履永以次進伏訖上曰儀軌頒賜傳敎中摠戎廳代以司僕寺原任直閣亦爲添入也晩秀曰杜陸律韻從近當繼印而杜律監印之人或在外或有頉只餘一人矣上曰臨時變通好矣晩秀曰御製謄校之役當從近爲之矣上曰新舊抄啓中善書者抄出分寫則不日可畢矣敎晩秀曰兩湖之間漕船護送之節聞多不嚴之弊云令惠堂斯速關飭而裝發不遠惠廳行關如有遲滯之慮以備局關三懸鈴行會之意言于惠堂鄭民始也仍命退承史以次退出
정조 22년
行都承旨李晩秀內閣齋宿行左承旨洪仁浩齋宿行右承旨李泰永齋直左副承旨金祖淳內閣齋宿右副承旨宋銓齋宿同副承旨李相璜齋直注書曺錫中差祭洪奭周差祭假注書李弘謙齋宿李允謙齋直事變假注書李聖淵仕
정조 22년
藥房提調李祖源副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
傳于金祖淳曰戶刑換房
정조 22년
李晩秀啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 22년
洪仁浩啓曰巡將白泳鎭以雩祀壇守門護軍進去而巡將單子不爲懸注以至受點事涉不察殊甚未安原單子付標以入而當該堂上推考何如傳曰允
정조 22년
傳于李相璜曰諭善旣入城米肉輸送事分付戶曹
정조 22년
李晩秀以吏曹言啓曰卽接通禮院牒報則以爲今此宗廟擧動時左右通禮不可不備員而左通禮嚴耆移拜副校理其代卽爲變通以爲備員擧行之地云左通禮未差之代口傳備擬以入之意敢啓傳曰知道
정조 22년
吏曹口傳政事以曺允遂爲左通禮
정조 22년
同副承旨李相璜啓曰臣依定式進詣太常與初獻官陪奉神位版至雩祀壇奉安後壇上奉審則無頉祭物祭器祭井看審則精潔諸執事進排官佾舞工人摘奸則無頉臣則仍留享所待將事還奉神位版後復命之意敢啓傳曰知道
정조 22년
洪仁浩以都摠府言啓曰今日入直內三廳武兼禁軍及軍兵等當爲試射而國忌正日相値不得爲之之意敢啓傳曰知道
정조 22년
洪仁浩以備邊司言啓曰卽見全羅監司李得臣狀啓則以爲昨年沿海邑鎭停糴旣多新捧不敷如干應分已至罄竭目今民勢應賑飢民之外貪窮付還之類比前倍蓰方當課農之時將有絶巡之慮道內各邑鎭留庫各穀中特許量宜加分事請令廟堂稟旨分付矣本道事勢想不得不加分依所請施行而量宜加分雖多已例終非嚴典守之道參互列邑定以幾包登聞後或有臨時少出入於狀請之數則枚擧加減數爻於畢分狀啓爲宜諸道亦當一例施行以此行會俾無不齊之弊至於湖南今於回下之後若欲更請石數遲待覆啓始爲加分將有後時之慮今年則姑依近例參量加分後實數登聞之意分付近來傾庫之弊未必專爲民食之致畢分給後留庫摘奸已有成命此亦一體嚴飭何如傳曰允
정조 22년
金祖淳以漢城府言啓曰今正月初十日忠淸監司韓用和過時未婚人開錄狀本判付內啓下備邊司爲旀京外何異乎京兆各部旣嚴飭則況四都八道乎且況今已開春萬類咸蘇其在對時行令之道當有拔例導迎之擧本道狀聞之數爻零星以幾十州幅員過婚期未娶者豈只有此數乎道伯推考竝與諸道四都俾各各別搜訪顧助過婚後以其形止狀聞皆限以三月內事嚴飭分付京兆抄報人等先令賑廳顧助草記事亦爲分付事判下矣分付各部未婚男女三月內使之過婚事嚴飭矣過婚形止修成冊報來故別單書入之意敢啓傳曰知道
정조 22년
洪仁浩以禁衛營言啓曰來四月初一日宗廟擧動時依兵曹節目斥堠十四處哨官十四員鄕軍五十六名伏兵六處騎士六人京標下軍二十名鄕軍四名嚴飭定送率領把守而初二日還宮後依例撤罷之意敢啓傳曰知道
정조 22년
戊午三月三十日卯時上御重熙堂禮房承旨入侍時行右承旨李泰永假注書李弘謙記事官承膺祚金履永以次進伏訖上命書傳敎曰同副承旨馳詣雩祀壇奉審摘奸以來又命書榻敎曰左承旨入侍賤臣承命出傳行左承旨洪仁浩進伏上曰禮曹參議李勉兢以爲雩祀壇享官以大臣塡差謂有曾前下敎者而依此擧行云未知果有文跡否蓋南壇則國初事倣圜丘之制曾用上祀之禮矣間因先正趙光祖之建議爲其郊天之別嫌乃以中祀之例遵行而其爲所重則自別故至今尙以崇品差享者自有意義也至於雩壇之必以大臣塡差者似無所據如有可考文跡卽爲詳考以入之意言及可也命退承史以次退出
정조 22년
行都承旨李晩秀隨駕宿行左承旨洪仁浩隨駕直行右承旨李泰永隨駕宿左副承旨金祖淳隨駕宿右副承旨宋銓隨駕宿同副承旨李相璜隨駕直注書曺錫中差祭洪奭周差祭假注書李弘謙隨駕宿李允謙隨駕直事變假注書李聖淵守宮直
정조 22년
大駕詣宗廟入齋室後內閣政院玉堂藥房口傳問安答曰知道省牲器罷後內閣政院玉堂藥房口傳問安答曰知道
정조 22년
洪仁浩啓曰明日動駕相値視事頉稟之意敢啓傳曰知道
정조 22년
洪仁浩啓曰司僕內乘來言捲簾取稟傳曰捲三面
정조 22년
李相璜啓曰臣王大妃殿惠慶宮問安進去下直之意敢啓傳曰知道
정조 22년
李泰永啓曰禮貌官來言百官稟旨就次傳曰知道
정조 22년
李晩秀啓曰王大妃殿惠慶宮夕問安何承旨進去乎敢稟傳曰右副承旨進去
정조 22년
宋銓啓曰臣王大妃殿惠慶宮夕問安進去下直之意敢啓傳曰知道
정조 22년
吏曹口傳政事以李敏輔爲判敦寧鄭民始爲左參贊金文淳爲右參贊蔡弘履爲知敦寧兵曹佐郞鄭泰彦典籍李敬參相換
정조 22년
兵曹口傳政事以李祖承爲都摠管
정조 22년
李晩秀以議政府右議政意啓曰今此太廟親行大享時陪班不可不備而左參贊李致中有實故右參贊沈煥之以本署提調不得參班判敦寧邊得讓知敦寧呂善亨亦有實故刑曹判書趙鎭寬摠府侍衛進左參贊李致中右參贊沈煥之判敦寧邊得讓知敦寧呂善亨本職及刑曹判書趙鎭寬兼帶摠管令政院稟旨變通以爲參班之地何如傳曰竝許遞令該曹口傳差代使之參班可也
정조 22년
戊午四月初一日卯時宗廟夏享大祭親押兼行擧動入侍時行都承旨李晩秀行左承旨洪仁浩行右承旨李泰永左副承旨金祖淳右副承旨宋銓同副承旨李相璜假注書李弘謙李允謙記事官金景煥金履永一提學鄭民始二提學沈煥之檢校待敎沈象奎李存秀以次侍立時至通禮跪啓外辦上具遠遊冠絳紗袍出萬安門由仁政殿內至降輿所降輿仍御月臺褥位香室官奉香祝以授泰永泰永敬奉跪進上以次親押訖泰永奉香祝以授香室官香室官跪受以出上降座兵曹判書李時秀曰今日動駕時本曹郞廳差備甚多而佐郞鄭泰彦新除生疎令該曹他司口傳相換何如上曰依爲之出擧條上曰兵曹佐郞鄭泰彦令該曹口傳相換出駕前下敎左通禮跪啓請乘輿上乘輿出仁政門由進善門出敦化門左通禮跪啓請降輿乘輦上乘輦遂進發駕至宗廟大門外降輦乘輿由東門以入至降輿所降輿左右通禮前導入齋殿少頃左通禮跪啓外辦上具冕服以出晩秀跪進圭上執圭仍詣望廟禮版位西向立引儀唱行禮上行四拜禮訖入自正門上曰假通禮前導仍由東階陞詣廟內第一室奉審次詣各室奉審竝如上儀訖左右通禮前導詣省器位視滌濯執事者以次擧羃告潔上仍詣永寧殿行望殿禮如上儀詣殿內奉審省器亦如上儀訖還出東門自此步過還御齋殿省牲時至上具遠遊冠絳紗袍以出仍詣省牲位南向立禮曹判書跪啓請省牲掌牲令帥其屬牢牲北向跪擧手曰腯諸大祝各巡牲一帀西向擧手曰充俱還復位省牲訖禮曹判書前導至齋殿門外跪啓請釋圭上釋圭晩秀跪受圭上入齋殿命晩秀入侍命書備局草記批答訖命權退命泰永入侍上曰卿與樂院提擧偕往佾舞工人所住處其所整齊與否摘奸以來仍命退承史以次權退
정조 22년
行都承旨李晩秀坐行左承旨洪仁浩坐行右承旨李泰永坐左副承旨金祖淳坐右副承旨宋銓坐直同副承旨李相璜坐直注書曺錫中仕洪奭周仕直事變假注書李聖淵仕
정조 22년
宗廟夏享大祭親祭敎是時亞獻官右議政李秉模終獻官光恩副尉金箕性進幣瓚爵官吏曹判書金載瓚奠幣瓚爵官吏曹參議魚用謙薦俎官兼戶曹判書金華鎭禮儀使禮曹判書李祖源典祀官奉常正金晦彬廟司令徐有膺宮闈令尙膳梁大宜宮闈令尙膳金允謙宮闈令尙膳金完碩宮闈令尙膳曺壽喆宮闈令尙醞李得完宮闈令尙醞李潤碩堂上執禮行副護軍李勉兢堂下執禮應敎李翊模第一室執尊校理李貞運第二室執尊副修撰趙德潤第三室執尊執義李顯默第四室執尊校理金銑第五室執尊副司果權晙第六室執尊副司果柳畊第七室執尊副司果沈奎魯第八室執尊司僕正張至冕第九室執尊副司果金孝眞第十室執尊獻納朴吉源第十一室執尊司諫鄭觀輝第十二室執尊副司果李升運第十三室執尊副司果韓用鐸第十四室執尊副司果鄭來百第一室大祝副司果沈象奎第二室大祝副司果尹序東第三室大祝副司果金履永第四室大祝副司果尹益烈第五室大祝副司果申絢第六室大祝副校理嚴耆第七室大祝副司果徐有聞第八室大祝副司果鄭東榦第九室大祝副司果洪秀晩第十室大祝副修撰李羲甲第十一室大祝副司果金近淳第十二室大祝右通禮朴崙壽第十三室大祝修撰洪樂游第十四室大祝副司正李存秀第一室祝史典籍李東萬第二室祝史副司果尹寅基第三室祝史副司果丁志元第四室祝史兵曹佐郞李海淸第五室祝史副司果柳遠鳴第六室祝史副司果沈達漢第七室祝史正言金熙華第八室祝史副司果宋知濂第九室祝史副司果申溆第十室祝史副司果具得魯第十一室祝史副司果李弘達第十二室祝史兵曹正郞趙得永第十三室祝史正言朴宗京第十四室祝史注書曺錫中第一室齋郞副司果趙台榮第二室齋郞副司果金處巖第三室齋郞副司正姜浚欽第四室齋郞副司果金履載第五室齋郞掌令玄重祚第六室齋郞副司正洪命周第七室齋郞副司果吳翰源第八室齋郞兵曹正郞鄭文始第九室齋郞副司果閔致載第十室齋郞副司正宋冕載第十一室齋郞副司果金熙洛第十二室齋郞副司果李基慶第十三室齋郞副司正徐俊輔第十四室齋郞注書洪奭周第一室捧俎官戶曹正郞尹光心第二室捧俎官漢城判官朴彬源第三室捧俎官戶曹正郞李周憲第四室捧俎官副司果趙厚鎭第五室捧俎官廣興守趙鎭完第六室捧俎官軍資直長李奎南第七室捧俎官司饔僉正李學彬第八室捧俎官副司果安廷鐸第九室捧俎官平市令金載謙第十室捧俎官刑曹佐郞鄭冕綏第十一室奉俎官刑曹佐郞洪樂眞第十二室捧俎官工曹佐郞朴宗龜第十三室捧俎官廣興主簿尹載僖第十四室捧俎官平市主簿金宗善盥洗位禮曹正郞南達孫盥洗位典籍李敬參爵洗位監察韓翼鎭爵洗位典籍李昇羽亞終獻盥洗位典籍趙夢璟掌牲令典牲判官尹光濩協律郞掌樂正洪樂淵贊者引儀崔日運贊者假引儀李儀逵謁者引儀李滾謁者兼引儀金信行贊引兼引儀黃稔贊引兼引儀李敬度祭監監察李宗烈祭監監察兪殷柱七祀獻官司宰僉正尹淑基祝史活人別提金裕己齋郞司䆃奉事金民柱功臣獻官司僕僉正朴宗厚祝史宗簿主簿李志容齋郞司宰直長李集玉
정조 22년
李泰永啓曰臣泰永宗廟永寧殿修掃進去下直之意敢啓傳曰知道
정조 22년
李泰永啓曰明日常參經筵取稟傳曰停
정조 22년
洪仁浩啓曰來初五日朝參日次矣敢稟傳曰停
정조 22년
傳于李晩秀曰聞史官回奏之言以夜過大享以予徹夜將事恐煩酬應有此辭巽云卿之入城有日凝佇之餘欣喜萬萬況享禮順成予亦穩在豈可踰日卽爲入來事更爲傳諭
정조 22년
傳于李晩秀曰右諭善入城後聞欲以六品服登筵云先爲入侍事遣史官傳諭于右諭善李城輔入侍後留待以當品章服相見禮爲之之意一體傳諭
정조 22년
李晩秀啓曰右諭善李城輔依下敎來待矣傳曰入侍
정조 22년
李泰永以奎章閣檢校直提學意啓曰夜間閣內諸處無事之意敢啓傳曰知道
정조 22년
金祖淳啓曰大司憲宋煥箕在外執義李顯默掌令李益洙玄重祚持平金和鍾趙秀民病不進監察茶時之意敢啓傳曰知道
정조 22년
傳于洪仁浩曰萬年堤竣役後提調與內使明日當下往內使則往來間竝仍佩前帥及他將兼察可以聽傳敎者牌招分付
정조 22년
以禮曹參判尹得孚初度呈辭傳于李泰永曰聞知申言以雜科試官尋單云職務果相妨本職許遞令該曹口傳付軍職
정조 22년
兵曹口傳政事大護軍沈煥之護軍尹得孚竝單付
정조 22년
李泰永以講學廳言啓曰元子宮史略第一卷畢講之意敢啓傳曰知道
정조 22년
李泰永以講學廳言啓曰元子宮大學自明日始講之意敢啓傳曰知道
정조 22년
洪仁浩以兵曹言啓曰去春等能麽兒考講時都摠府經歷金憲柱高厚鎭訓鍊院主簿安泌軍器寺僉正曺慶信武臣兼宣傳官申絅李國世守門將沈等一次不通武臣兼宣傳官尹勉鎭吳大晉部將具允鼎等二次不通竝依定式從重推考何如傳曰允
정조 22년
洪仁浩以兵曹言啓曰依傳敎當該守門將金國世李漢哲各決棍十度之意敢啓傳曰知道
정조 22년
洪仁浩以御營廳言啓曰鷹峯下後苑主脈沙汰處及碧松亭後成均館主脈傷頹處補土今已畢役之意敢啓傳曰知道
정조 22년
洪仁浩以摠戎廳言啓曰北漢山城城堞頹圮處自三軍門各隨字內修改事曾已定奪矣今月初九日擇日始役之意敢啓傳曰知道
정조 22년
吏曹啓目粘連啓下是白有亦觀此弘文館副修撰李羲甲上疏則以爲臣父承政院行右承旨臣泰永旣兼春秋館修撰官之銜則臣之所帶記事官在法當遞亟賜鐫免以存公格亦爲白有臥乎所相避之法在下當遞李羲甲兼帶春秋館記事官之任依例減下何如判付啓依允
정조 22년
戊午四月初二日丑時上行宗廟夏享大祭親祭入侍時行都承旨李晩秀行左承旨洪仁浩行右承旨李泰永左副承旨金祖淳右副承旨宋銓同副承旨李相璜假注書李弘謙李允謙記事官金景煥承膺祚一提學鄭民始二提學沈煥之檢校待敎沈象奎李存秀以次侍立時至左通禮跪啓外辦上具冕服以出禮儀使前導至東門外禮儀使跪啓執圭晩秀跪進圭上執圭上曰左承旨進詣永寧殿行事時致敬奉審諸執事之不如儀者各別申飭仁浩承命進詣禮儀使前導入自正門詣版位西向立禮儀使啓請行事軒架作保太平之樂保太平之舞作樂八成上行四拜禮仍行晨祼禮禮儀使前導詣盥洗位盥手訖陞自阼階詣第一室尊所西向立登歌作保太平之樂保太平之舞作仍詣神位前北向跪晩秀奉香盒相璜奉香爐跪進上三上香相璜奠爐于案泰永以瓚授進幣瓚爵官進幣瓚爵官奉瓚跪進上執瓚祼地訖以瓚授奠幣瓚爵官泰永以幣篚授進幣瓚爵官進幣瓚爵官奉幣跪進上執幣獻幣以幣授奠幣瓚爵官奠于案引儀唱俯伏興平身上出戶次詣各室上香祼鬯獻幣竝如上儀訖降自阼階復位少頃行初獻禮禮儀使前導陞自阼階詣第一室尊所西向立登歌樂作如初儀進幣瓚爵官酌醴𨣧泰永等以爵受酒上仍詣神位前北向跪泰永以爵授進幣瓚爵官進幣瓚爵官奉爵跪進上執爵獻爵以爵授進幣瓚爵官奠于神位前大祝進讀祝文訖引儀唱俯伏興平身上出戶次詣各室爵獻竝如上儀上曰登歌貴在疎緩而何如是促奏也使之申飭晩秀承命分付至第十三室大祝洪樂游還奉祝版時衣袖微觸爵酒欹傾上卽命瓚爵官添注爵獻訖仍降自阼階復位禮儀使啓請入小次上入小次承史以次侍立上曰肅雍之地不能盡敬盡誠俄者犯科之當該大祝所當考律嚴處矣故相李天輔之爲廟享大祝時有勘罪之例卿等知之耶晩秀等曰臣等亦聞之矣上曰撤饌時守僕輩之自相奉撤未免錯雜恐欠惟敬之道其令各室大祝看檢助擧事自今定式載之政院日記及廟享儀軌可也謁者引亞終獻官行亞終獻禮如儀訖禮儀使啓請詣飮福位上詣飮福位飮福訖降復位仍行四拜禮上曰第十三室祝幣則使齋郞奉詣燎位可也仍詣望燎位燎訖禮儀使跪啓禮畢上曰功臣位版收納時注書一員與守僕各別看審俾無雜亂之歎可也仍還御齋殿少頃左通禮跪啓外辦上改具遠遊冠絳紗袍以出左通禮跪啓請乘輿上乘輿左右通禮前導至大門前上曰廟司入侍本署奉事金相任進伏上曰廟內修掃各別致敬爲之也仍命退由東門以出至降輿所降輿乘輦遂進發至宣仁門前路上曰解嚴仍由弘化門明政門永淸門入交泰門還內諸臣以次退出
정조 22년
戊午四月初二日辰時上御便殿都承旨入侍時行都承旨李晩秀假注書李允謙記事官金景煥承膺祚一提學鄭民始以次進伏訖民始曰達宵將事侵曉回鑾聖體若何上曰別無損節矣民始曰王大妃殿氣候何如上曰一樣矣民始曰惠慶宮氣候何如上曰一樣矣上曰今日欲召見右諭善兼行元子相見之禮故俄已傳諭矣行禮時儀節當依昨年例爲之卿等亦爲看檢擧行可也仍敎曰殿庭排設鋪陳斯速持入事分付整理所贊義引儀待令事亦爲分付賤臣承命出傳仍命退諸臣以次退出
정조 22년
戊午四月初二日午時上御便殿都承旨左承旨禮房承旨左右諭善入侍時行都承旨李晩秀行左承旨洪仁浩行右承旨李泰永記事官洪奭周金景煥金履永左諭善尹得孚右諭善李城輔以次進伏城輔就史官之後上曰卿是二品當就卿宰之座矣城輔曰惶恐不敢矣上曰然則姑與承旨同班好矣城輔曰此亦非賤分所安矣上曰旣以六品服登筵故不欲就當品座者亦固有所執以曲副之意特許設席於史官之後仍爲就座也城輔就座仍命進前上曰年前一見之後屢勤招徠而誠意未孚幡然無期今爲講學而來企竚之餘極爲喜幸矣城輔曰匪分之職決難冒膺而前後聖敎鄭重諄懇故怵迫義分扶曳上來庶幾一伸延頸之忱矣上曰春氣晴和果能安過而聞以木道上來云撼頓之餘能無所損否城輔曰狗馬賤疾許久彌留而今幸少愈矣上曰年前上來適値慶辰隔日之時酬應之暇悤悤一接而數語奏對亦可見所存至今不忘于心其日卽六月十六七耶城輔曰果是十六日矣上曰經筵官之特遞蓋出必欲致之苦心而古之聖人詢于芻蕘芻蕘尙詢況旌招之士乎今番上來專爲講學而行禮之後固當勉留頻煩登筵資益寡躬尤所望於卿也城輔曰年前登筵伏蒙聖敎之勤懇而愚賤蒙昧無一言仰塞明旨聖聰不遺至今記念惶感之外不知所達矣上曰世道之責啓沃之任非不重矣而予則以爲講學之任尤有所重書曰罔不在厥初生招延山林宿德之士正欲資沖年輔導之益必須誠心訓迪期有實效以副予惓惓之望也城輔曰臣蔑學淺識萬不近似於是任而聖敎若是諄諄實不勝惶蹙矣上曰從當頻頻召接而今日則相見禮時刻將近姑不暇他及矣卿之以六品服登筵雖有古人已例而此已過矣至於行禮之時不可不具當品之服此則兩宋先正已行之例亦可按而知也已有內賜品圈於卿之從姪者卿須具章服行禮而旣具品服不可無肅謝卿其出去先爲肅拜也城輔曰臣於講職豈有承當之望而聖敎及此雖不敢一向辭避以臣千萬不似之姿而著此不稱之服則實恐貽羞朝廷矣上曰向者見卿可謂一面如舊今旣簉朝豈可不思勉留之方乎經筵官之銜所當還付而如或以此難安於去就之際則外面事體在所不暇顧故此亦不爲矣卿須體此至意毋起遐心雖於講學之外頻登筵席隨事陳勉也城輔曰聖敎愈益勤摯而私分愈益悚蹙矣上曰今則日已晩矣只行相見禮講學則明再明間當爲之矣如非會講則兩諭善輪日進參不必同入此意亦須知悉也城輔將退敎曰卿旣欲承膺於本職筵退時須就二品座而出去也城輔曰聖敎雖如此肅命之前不敢就座矣上曰此雖過矣而亦許之卿亦體予事事曲副之意此後則勿復辭巽也城輔先退命書傳敎曰右諭善入侍左諭善同爲入侍僚屬入來於講學廳者亦爲入侍仍敎曰僚屬之入來者使之入侍景煥承命出與副司果鄭日煥申大羽偕入進伏命得孚進前敎曰右諭善今已承膺在卿亦與有幸矣卿名雖科目中人而卽亦山野之士自今以後兩諭善迭相出入於講席予無憂矣得孚曰如臣蔑學猥膺重任日日企竚只在右諭善之上來而今已幡然實不勝欣幸萬萬矣上曰因右諭善之固讓講學未免久曠矣今旣上來而所住亦近雖日日進講亦可爲之矣明日右諭善雖入來開講而卿亦入來溫習舊讀也命得孚先退命書傳敎曰右諭善李城輔今筵以行公於講銜膺命出肅然後相見行禮之意亦有筵敎使之閤門肅拜官敎令吏郞親傳相見禮今日爲之事令講學廳知悉命日煥等進前奏職姓名訖敎日煥曰年幾何日煥曰七十一歲矣上曰爾之出入桂坊如昨日事而今又以僚屬入來亦甚貴矣何年入桂坊乎日煥曰辛卯年矣上曰今幾三十年矣其間白髮殆不可復識顔面而筋力則尙不至甚衰矣敎大羽曰年幾何大羽曰六十四歲矣上曰似曾見面而未能諦思矣近見爾子申絢質實朴茂不類今人敎子如此其父可知雖未能細叩所存觀其外貌亦好矣僚屬之名乃是春桂坊之通稱也封冊之前春桂坊不可如例差出而考之古史亦有太子諭善東宮僚屬之名諭善之職創設於顯廟朝而或以單銜或以兼職本無定品予之在春邸時如朴聖源以堂下爲之故相徐志修以正卿爲之寮屬之設亦倣此意而崇儒重道自是我朝家法今日之俗惟其不知待士也故世道朝象日就卑下今番僚屬之必欲先蔭而後文亦出崇儒之意爾等須知此意各加努力俾於出入講席之際常有觀感敬待之效也仍敎曰右諭善官敎卽爲安寶以傳之意分付吏曹仍命退諸臣以次退出
정조 22년
戊午四月初二日未時上御便殿都承旨入侍時行都承旨李晩秀記事官洪奭周記注官金珍恪記事官承膺祚一提學鄭民始以次進伏是日元子與右諭善李城輔行相見禮于集福軒外軒命諸閣臣竝入參行禮後仍命晩秀民始入侍敎曰今日日氣晴和相見禮順成今則左右諭善及僚屬出入輔翼必有日將之效予心甚充然矣民始曰臣等年年獲覩盛禮之行睿質之動中規度比之昨年益覺儼然太平萬歲其在斯矣臣等懽忭之忱何以形容萬一乎民始曰臣適因言端有可稟定者矣昨年開講日臣等以圜橋聽講之意仰請入參幸蒙特許獲覩盛儀其後講席只諭善一人入見故閣臣一二員每承命隨入矣今則左右諭善及僚屬輪回出入講席講官咸備事體益尊臣等旣非講官則循例隨入事涉未安宜有一定規式臣意則大朝召對入直閣臣隨入載在閣志蓋爲其有春秋兼銜俾記筵說及文義編入日省錄也胄筵講說亦不可無記載之事此後則依召對隨入例閣臣一員許參講席一以尊體貌一以伸下忱似好故敢此仰達矣上曰此事每欲下敎而未果卿等多有曾經宮僚之人而其中李晩秀其父故相卽講院初設之舊僚南公轍卽南輔養官之子爲念甘盤之舊使之隨入講席二提學自開講初適又頻頻隨入矣今則講席體貌果如卿奏此後則二提學檢校直提學原任直閣輪回隨入三閣臣若有事故他閣臣中一二員相議入來如或臨時未及周旋入直閣臣依召對入參例隨入事定式施行以此筵說載之講學廳日記內閣故事政院日記也仍命退諸臣以次退出
정조 22년
行都承旨李晩秀坐行左承旨洪仁浩坐直行右承旨李泰永坐直左副承旨金祖淳緣故出右副承旨宋銓坐同副承旨李相璜坐注書曺錫中仕洪奭周仕直事變假注書李聖淵仕
정조 22년
大殿王大妃殿惠慶宮中宮殿內閣政院玉堂翌日問安答曰知道
정조 22년
藥房提調李祖源副提調李晩秀啓曰太廟親享夏禴禮成徹宵將事侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
宋銓啓曰大司諫金翰東下諭後過限不上來依定式遞差傳旨及禁推傳旨捧入之意敢啓傳曰許遞
정조 22년
傳于洪仁浩曰平安監司留待傳于洪仁浩曰平安監司入侍
정조 22년
李泰永啓曰卽者觀象監官員來言今日雜科覆試提調當爲備員進參而提調徐浩修以其身病不得進參云卽爲牌招使之進參何如傳曰允
정조 22년
備忘記平安監司閔鍾顯下直長弓一張長箭一部片箭一部筒兒一箇賜給
정조 22년
金祖淳啓曰執義李顯默掌令玄重祚獻納朴吉源正言金熙華朴宗京禁推事命下矣依定式遞差傳旨及禁推傳旨捧入之意敢啓傳曰知道
정조 22년
李泰永啓曰知義禁金思穆旣入闕中不爲肅謝直爲出去事甚未安推考警責何如傳曰處義過矣牌招行公違牌勿捧傳旨
정조 22년
李泰永以禮曹言啓曰今此式年雜科覆試今日當爲設場而本曹三堂俱進事曾有定式矣參判有闕未差令政院稟旨差出待下批牌招以爲備員開場之地何如傳曰允
정조 22년
李泰永啓曰因禮曹草記式年雜科覆試今日當爲設場而本曹三堂俱進事曾有定式矣參判有闕之代令政院稟旨差出事允下矣政官牌招開政何如傳曰允
정조 22년
李泰永以禮曹言啓曰雜科覆試今日當爲設場而兩司無進參之員云令政院卽速稟旨擧行何如傳曰允
정조 22년
李泰永啓曰因禮曹草記雜科覆試今日當爲設場而兩司無進參之員令政院稟旨擧行事允下矣兩司諸臺竝卽牌招以爲進參之地何如傳曰允
정조 22년
有政吏批判書金載瓚進參判權裕牌不進參議魚用謙進行都承旨李晩秀進以徐郁修爲大司諫柳畊爲執義鄭㝡成爲掌令徐有聞爲獻納沈達漢趙萬元爲正言閔台爀爲禮曹參判崔鳳和爲景陽察訪鄭進明爲麒麟察訪贈左贊成李淨贈領議政例兼贈吏判李謙著贈左贊成例兼贈吏參李贈吏判例兼以上奉朝賀李命植三代
정조 22년
兵批判書李時秀進參判柳誼病參議金啓洛病參知柳師模入直行左承旨洪仁浩進僉知李熙燮上護軍邊得讓大護軍李致中呂善亨副護軍任希存金翰東副司果洪樂安尹濟弘以上竝單付
정조 22년
李泰永啓曰禮曹參判閔台爀牌不進推考傳旨今方捧入而雜科覆試進去命下之後如是違牌事甚未安更爲牌招何如傳曰允
정조 22년
以大司諫徐郁修正言沈達漢執義柳畊掌令鄭㝡成持平金和鍾趙秀民牌不進罷職傳旨傳于宋銓曰違牌臺諫及時帶抄啓文臣人員竝許遞政官牌招開政差出待下批牌招察任
정조 22년
李泰永啓曰禮曹參判閔台爀再牌不進推考傳旨今方捧入而雜科覆試進去命下之後連事違召不卽承膺事體所在極爲未安所當更請牌招而係是一日三牌何以爲之敢稟傳曰許遞今日政差出待下批牌招而聞入侍承宣言判堂亦以藥院難以進去云本職許遞亦令今日政差出待下批牌招
정조 22년
宋銓啓曰行大司憲宋煥箕在外掌令李益洙雜科進去執義柳畊掌令鄭㝡成持平金和鍾趙秀民牌不進監察茶時之意敢啓傳曰知道
정조 22년
再政吏批以朴宗來爲大司諫尹羽烈爲執義李儒修爲掌令李德鉉鄭繼忠爲持平申溆金商雨爲正言趙宗鉉爲禮曹判書申耆爲禮曹參判任藗爲引儀金志和爲典獄主簿申韺爲江華經歷韓昇裕爲平丘察訪李錫垕爲魚川察訪引儀尹在翼單付遞付京職事承傳
정조 22년
以忠淸監司韓用和啓本淸安縣延景勳擊錚辭緣査實馳啓事傳于宋銓曰所謂在逃之人諉之以尙未捉納所謂査啓卽所謂前樣也寧有如許紀綱道伯之奉行朝令何其太慢忽所謂延哥楊哥竝覈然後可以究竟而所謂延哥至今不爲捕捉何時可以出場乎似此狀啓不欲酬應還下送嚴飭跟捕更卽分首從啓聞一以懲頑習一以除諸人滯囚之弊事該房承宣書目題送
정조 22년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰雨勢如此後日次爲之
정조 22년
李泰永以吏曹言啓曰今日入侍時右議政李秉模所啓諸道守令之受由上京者數多云當此分糴課農之時一時曠官亦爲可悶竝令該曹催促還官何如上曰依爲之仍令草記可也事命下矣光州牧使徐瀅修黃州牧使金基厚慈山府使李庚運溫陽郡守趙翼鉉淳昌郡守徐有榘信川郡守金龍淳白川郡守徐敎修俱已下去而淸州牧使李寅燮身病猝重委頓調治漸至危篤顧此病勢萬無自力登途之望云沔川郡守朴趾源身病沈重時月之內萬無起動之勢云靑陽縣監李在翼水土所祟咯血咳喘氣升而頭疼嘔逆而廢食委頓昏痛萬無起動之望云雖未知其身病之如何而特敎催促之下不卽下去者事體所在誠極未安本曹請推之外無他可施之罰何以爲之敢稟傳曰三邑守令之稱病不爲下去極爲駭然其中李在翼以重臣之弟必不稱病姑令調理下去其餘則所謂病狀俱非難强之症則焉敢曲循草記乎此草記還給今日內使之下送可也
정조 22년
宋銓以義禁府言啓曰咸悅前縣監金濟萬拿問重勘事傳旨啓下而以其身病未及拿囚矣去月二十六日身故云勿論何如傳曰允
정조 22년
獻納徐有聞啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計實鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌答曰不允
정조 22년
知敦寧蔡弘履疏曰伏以臣於日昨陪衛之班伏奉敦府除旨惶感無地急於扣謝卽地出肅仍爲參班而臣本無敦寧格例所在有難仍冒敢陳短章仰瀆崇嚴伏乞聖明俯賜體諒亟命照例遞改以存公格以安私分千萬幸甚臣無任云云答曰省疏具悉疏辭下該曹稟處
정조 22년
戊午四月初三日辰時上御誠正閣藥房入診平安監司入侍時藥房提調李祖源副提調李晩秀同副承旨李相璜記事官曺錫中洪奭周承膺祚金履永檢校待敎李存秀平安監司閔鍾顯以次進伏訖上曰大臣聞欲登筵云乎晩秀曰旣以翌日問安入來而又値藥院診筵故方在廚院欲爲隨入矣上曰次對之時臺諫例爲隨入故稟事閣臣之隨入於承旨入侍亦用此例而至於大臣則豈可直爲隨入乎仍命書傳敎曰領敦寧右議政入侍仍敎曰藥房問候待大臣入來同爲進前也錫中承命出與領敦寧金履素右議政李秉模偕入進伏履素等進前奏曰親享禮成侵曉回鑾而日氣如是蒸熱聖體若何上曰一樣矣履素等曰王大妃殿氣候若何上曰一樣矣履素等曰惠慶宮氣候若何上曰一樣矣履素曰山林今旣簉朝相見禮昨已順成而今日又當開講區區下忱實切欣祝矣上曰昨今年來兩山林繼登講席予心甚覺喜幸矣觀其外貌亦可知其人固是山野之人而登筵周旋亦不生疎昨日筵席不就二品座亦不肯南行坐而退就史官之後者雖是節次間小事而亦可見其鍊熟處矣右相亦曾相識乎秉模曰臣自儒生時已爲相識矣林下之士進講於胄筵者今已再次誠可幸矣上曰寮屬今當迭登講席而在外及言病者外只有年老二人矣外任者凡爲幾人秉模曰韓用和朴知源柳尋春方在外任矣上曰麥秋後則守令亦當上來參講此意自講學廳知委也祖源曰醫官今已待令請命入診焉上曰置之上曰備局諸宰之方在闕中者爲某某乎注書知入錫中承命出回奏曰諸宰中閣臣皆在政院而右參贊兵曹判書禁御將及李益運亦在闕中矣命書榻敎曰大臣旣入侍再明日次對進定於今日仍敎曰諸宰則只入來者登筵而臺諫則方以雜科出牌待其承牌亦爲入侍也錫中承命出與行左承旨洪仁浩事變假注書李聖淵行右參贊金文淳吏曹判書金載瓚兵曹判書李時秀行大護軍沈煥之行護軍徐有大李漢豐徐龍輔李益運副校理嚴耆偕入進伏上敎晩秀曰昨日大祝請罪事果已詳考前例乎晩秀曰未及考出矣上曰昔在先朝時故相李天輔以太廟大祝亦有似此做錯而其時下詢有一守僕以故相南九萬事仰對云入太廟每事問豈不信然昨於祝版還安之際適因衣袖之乍觸以致酒爵之欹仄而讀祝之後不可更爲奠爵故使之添爵矣該大祝固當處分而亦不過生疎所致矣命書榻敎曰當該大祝令該府拿問重勘上曰次對爲之秉模曰頃伏奉狼川燒戶狀啓判付小殘戶身役蕩滌無役者還穀勿徵其餘大中各戶還穀亦令勿徵事及竝與江陵通川奠接形止狀聞之意分付該道矣卽見江原監司金履翼狀啓則枚擧狼川江陵通川等邑奠接形止仍以爲民家失火者其一時延燒三邑一般而狼川之四十二戶則特蒙曠絶之恩典至蠲其身役與還穀江陵之五十二戶通川之七十六戶不得蒙一視之澤不無向隅之歎請令廟堂稟旨分付矣江陵通川燒戶狀啓啓下戶曹故卽爲取見則被燒日字或間一二日或間三四日卽一月終狀啓故狼川燒戶判付內若曰江陵通川前月被燒民戶以其月終報來未免後時不爲措辭下敎至今如噎在中其間果已結構奠接乎爲敎蓋非兩邑燒戶之或遺聖聰實緣本道狀啓之便同月終則事當詳陳事實以俟處分而今乃循例附陳有若無端見漏不無向隅者然此已未安且伏念燒戶恤典本是優異之恩外此還役蠲除等節係是格外特例何敢視以常典乎該道臣推考狀辭置之何如上曰依爲之雖是常格之外豈可一施一否江陵通川兩邑依狼川例施行事分付可也出擧條秉模曰諸道守令之受由上京者數多云當此分糴課農之時一日曠官亦爲可悶竝令該曹催促還官何如上曰依爲之仍令草記可也出擧條秉模曰向因光陽前縣監韓師鎭勒買奴婢査啓時縣監李鍾淑請令該府拿處有待麥秋捧傳旨之命矣追聞事實時縣監不過因營關査報加現之數而已別無關於査事恐有分揀之道故敢此仰達矣上曰依爲之出擧條上曰吏判如無所奏出去開政守令催促後亦卽草記也載瓚先退命鍾顯進前敎曰向筵亦已略諭而卿家此職便是箕裘之業關西一路非但關防重地自是貨賄之塗而近年以來昇平日久趨末牟利之輩日以益多風俗轉訛須於財賄上另加嚴謹也冢宰之出補箕伯終是左遷而今俗以外職爲華必不認以左遷矣西門鎖鑰之重予豈不知而年前之以亞卿差遣蓋出於稍變其制之意故如李亨元之資歷未優朴宗甲之新擢亞卿者皆已爲之而時任冢宰之直擬大異於前日規模左相之意固知出於重其任而冢宰之職亞於大臣廟堂雖重豈可使僚相出外乎且君相一體好惡當同而今番之事與予一洗近俗之本意有若相反然者卿之爲此予以爲得人故雖已點下而左相事終爲慨然矣前箕伯亦豈必有才諝經綸之過人而當初之亞卿差遣旣出於矯俗畢竟之使其準瓜蓋取其廉謹卿則不但八座崇班且經冢宰重任其所惕念尤異於亞卿予之加勉惟在於此矣其次則本府糴弊最難釐正而最多者壯營穀也當初二十邑之分定蓋已區別糴多穀貴之邑而今於二十邑之外又添六邑如義州等糴多之邑亦入其中云此則前伯生疎之致而外此各營各司之穀弊端不一卿須着意釐弊必爲較戶量穀而先從營穀須思其平均布置之方也至於定州碑役自有所重碑樣大小只令與碑閣相當而須勿妨農從便善爲也卿於其間勞勩旣多今番之出外閑養在卿身亦爲便好矣今筵云云只是大綱隨處着念毋負至意也鍾顯曰臣於王事何所不盡心而至於此地尤異他任實無稱塞之路至如糴弊釐正尤難畢竟僨事實切憂慮矣上曰何時離發何日到營鍾顯曰當以今夕離發初九日到營矣仍命宣諭訖命鍾顯先退上敎秉模曰冢宰直擬果有前例乎秉模曰果有可合之人則或有稟旨擬望之時而自下直擬則未知有例矣上曰李翊模之不爲行公以向來議諡事而然乎旣無所遭之人言且非自劃之事則間已屢伸亦膺享役而終不肅謝於本職者是豈成說乎招致政院以筵敎辭意申飭而日前臺諫之纔參肄儀而懸病於次對者尤豈非不誠之甚乎仍命書榻敎曰肄儀進去次對懸病兩司諸臺竝禁推待下敎捧供以礪臺閣出入之人晩秀曰弘文提學鄭民始除拜後連入闕中不爲肅謝依定式推考何如上曰向來疏辭處義似然許遞可也出擧條上曰領敦寧何時下直乎履素曰再明下直三明發行計矣秉模曰俄聞領敦寧之言初欲以今日辭朝而近於取便不敢爲之云矣上曰然則除辭朝日熱轉甚須於盛暑前往返而上來之後召接未易入來肅拜則須爲之也仍命書傳敎曰領敦寧今旣引接沐浴下去時除下直事傳諭命大臣就座敎文淳曰右參贊果參昨日享班乎文淳曰本病適發不能趨參矣上曰似緣路憊之久後始發矣右承旨李泰永聞是與卿同庚而彼尙有少年筋力卿則已成老人大抵早出仕路有妨於攝養矣命諸宰以次奏事時秀曰日前以玉轎改漆事仰稟而伏承置之之敎矣日前更爲奉審則非但漆渝牛筋亦有傷處莫重進御之轎有此傷損極爲未安不可不及今改備矣上曰其間有他轎之可以進御者乎時秀曰有春邸時進御轎子制度差小而改備之間可以進御矣上曰然則從便略改俾於數日間訖役也上曰雨勢漸緊而如此之雨似無太過之慮矣秉模曰此時一霈適當其可矣上曰卿之憚暑自何時而然乎秉模曰五十以後尤甚矣上曰領敦亦憚暑乎履素曰臣則自兒時已不能耐暑矣上曰念間可以食麥乎履素曰聞鄕人言則念間可食云矣上曰予於花草多不識名而惟是石榴之早晩最可驗於農事故每欲常目在之矣榴花之開每以端午爲早而今則四月之初花已將綻以是推之則麥農之成當早於常年況近來之熱無異盛夏亦可知農節之早矣仍敎曰卿等旣早入亦須早出休息也履素等先退敎祖源曰卿當進去雜科乎祖源曰雜科之三堂備員纔有新定式而參判未差不得進去矣上曰今旣開政禮參使卽差出也祖源率醫官先退晩秀曰觀象監提調徐浩修纔有牌招之命而聞與禮判有嫌不得進去雜科云矣命書榻敎曰雜科試官中觀象監提調徐浩修病不進前單入之待下批卽爲進去開場上曰雨勢如此若果到晩不止則左諭善旣當入來使之始講大學而右諭善聞有眩氣今日休息明日入來之意書報雨勢如少止則入來開講好矣仍命晩秀先退詣鑄所上曰兩司禁推諸臺令該曹不待傳旨卽爲差代仍命書榻敎曰今日政新除授兩司諸臺竝牌招雜科試所言送進去仍命退諸臣以次退出
정조 22년
戊午四月初三日辰時上御重熙堂左副承旨入侍時左副承旨金祖淳記事官曺錫中金景煥金履永以次進伏上曰禮堂及臺諫望筒先爲書入事分付政廳也仍命退承史以次退出
정조 22년
行都承旨李晩秀內閣進行左承旨洪仁浩坐行右承旨李泰永坐左副承旨宋銓坐直右副承旨李肇源未肅拜同副承旨李相璜坐直注書曺錫中仕直洪奭周仕事變假注書李南圭仕
정조 22년
李泰永啓曰知義禁金思穆昨日飭敎之下謂有情勢終不承膺莫重命牌經宿闕外揆以事體萬萬未安從重推考何如傳曰勿施前牌催促
정조 22년
洪仁浩啓曰事變假注書李聖淵身病猝重勢難察任今姑改差何如傳曰允
정조 22년
傳于李晩秀曰左副承旨許遞前望單子入之
정조 22년
傳于李泰永曰儒臣明當造朝之意附奏於史官矣儒臣經筵之銜雖曲副當以經旨叩問明日朝講爲之儒臣則旣有前例使之同入此意更爲傳諭
정조 22년
傳于李泰永曰未肅拜禮曹判書許遞政官牌招開政差出待下批牌招雜科卽爲設行
정조 22년
有政吏批判書金載瓚進參判權裕牌不進參議魚用謙進左副承旨宋銓進以趙尙鎭爲禮曹判書柳楨爲司藝鄭漢喆爲引儀洪大淵爲司饔主簿朴宗敬爲長興主簿
정조 22년
洪仁浩啓曰兵批無緊窠吏批無送西之人無政事之意敢啓傳曰知道
정조 22년
以大司諫朴宗來執義尹羽烈持平李德鉉鄭繼忠牌不進罷職傳旨傳于宋銓曰只推
정조 22년
宋銓啓曰行大司憲宋煥箕掌令李儒修在外李益洙雜科進執義尹羽烈持平李德鉉鄭繼忠牌不進監察茶時之意敢啓傳曰知道
정조 22년
洪仁浩以兵曹言啓曰忠翊衛將李弘遠身病猝重時月之內無望供職屢度呈狀乞遞病旣難强則輪番之任不可待其差復改差何如傳曰允
정조 22년
洪仁浩以備邊司言啓曰頃因慶尙監司李亨元狀啓醴泉郡民家燒燼事該邑民事被燒若彼夥然其中小殘獨戶如有公私身役一倂勿徵仍又嚴飭道臣拔例顧助於被燒各戶畢奠接後形止使卽報來轉報本司後草記事命下矣卽見其所報則以爲自本營拔例優助更飭該倅隨處顧恤別定將吏借丁給材次第董役一齊改搆今纔奠接其中小殘獨戶官納徭役一竝蠲減京各司所納身布曉諭勿徵後數爻修成冊牒報云矣敢啓傳曰知道
정조 22년
洪仁浩以備邊言啓曰卽見慶尙監司李亨元狀啓則以爲昨年穡事不幸告歉賑資農糧專靠還穀而以其應分之數間多難繼之處年例應加分外參量許施從略排定事請令廟堂稟旨分付矣本道應加分數非不多而沿邑民情猶患不足加請之啓無歲無之今亦有難靳持依所請許施而今年則依近例量宜畢分給後實數登聞此後一依湖南覆啓行會施行之意分付何如傳曰允
정조 22년
洪仁浩以訓鍊都監言啓曰本局局別將李澄萬身病甚重勢難察任改差何如傳曰允
정조 22년
洪仁浩以摠戎廳言啓曰本廳哨官柳台興身病閱月沈重勢難察任改差何如傳曰允
정조 22년
大司成鄭大容疏曰伏以臣命畸釁深早失怙恃喪變之初輒當急遽前後營葬俱未擇兆不惟形家之言絶鮮許可雖以凡眼所見亦多疵欠每誦先哲親喪固所自盡之訓自不覺怵然驚懼經營移窆迄玆三十有餘年荏苒無成臣又多病早衰誠恐一朝溘然長抱不瞑之恨也年前偶占一山亦有如干措置而坐冗之疑論多端年時之利運莫値情則着急勢固有待事機之會適在今年若又蹉過後期難卜抑臣從前之悔多因忙後之錯到今審愼有倍疇昔而地旣稍遠身難擅行至若省掃之循例呈辭則由限自有定式往來未免悤卒將無以從便營度盡心諏訪玆敢冒陳私懇仰瀆崇嚴伏乞聖慈俯垂矜察特賜臣數朔長暇俾得曲伸至恨庶幾無憾則其爲臣生死銘感闔門頌祝當何如也臣無任云云答曰省疏具悉卿其依請往來
정조 22년
戊午四月初四日辰時上御誠正閣諸承旨持公事入侍時行左承旨洪仁浩行右承旨李泰永右副承旨宋銓同副承旨李相璜記事官曺錫中洪奭周承膺祚金履永檢校待敎李存秀以次進伏訖命書傳敎曰再昨見卿之後昨欲更見而聞於知申知卿入來講學廳又欲待今日引接而今日亦已入來於講學廳云更令造朝於賓廳近處勞卿甚矣勢將稍待來朝當引接此意遣入侍史官傳諭于右諭善上曰山林方在講席下番持此傳敎卽往傳諭而今欲召接矣聞有眩氣爲慮貽勞欲待明日此意詳細傳之昨今兩日連登講席甚爲慰幸之意亦爲一體傳諭也履永承命出上曰提調入侍出榻敎錫中承命出與藥房提調李祖源偕入進伏命讀奏公事泰永讀奏忠淸監司韓用和狀啓栗峯察訪宋應圭到任事全羅監司李得臣狀啓興陽縣監林漢浩到任事乾止山奉審無頉事相璜讀奏全羅監司李得臣啓本潭陽府反庫事仁浩讀奏咸鏡監司李集斗啓本罪人道成鍾城府到配事京畿監司李在學啓本積城縣監到松都門卒作梗情節更覈馳啓事命各書判付上曰守令皆已下去乎仁浩曰沔川郡守旣已下去而淸州牧使一味稱病故自該曹方欲草記云矣上曰極爲猥褻矣數遞之邑豈可曲徇卽爲出去分付禁府依定配例斯速下送而下敎之前決不可離一步地此意竝令禁府知悉仁浩承命先退上曰渠之如是引義豈以貶目中能吏二字乎循吏固非易得則能吏云云何可如是撕捱乎至於道伯亦是前日之蔭倅而今焉操切蔭倅反有甚於他人亦未可曉矣上曰金思穆尙未承牌乎泰永曰來待闕外而終不承膺矣上曰過矣況此家地處異於他家尤豈容若是各別嚴飭俾卽肅命命祖源進前祖源曰雨後稍涼聖體若何上曰一樣矣卿之藥院提擧乃是初叨云然否祖源曰然矣上曰慈宮湯劑有所製入者故特爲召見而卿旣初叨兼欲使卿習熟進御生脈散入來監煎而每於晩後仕進午後煎入也仍命祖源先退命書榻敎曰惠慶宮進服潤血飮依方文限二十貼自今日五貼式製入又命書榻敎曰進御生脈散自今日一貼式煎入上曰雜科已爲設行乎泰永曰政官今始入來禮判姑未差出不得爲之云矣上曰昨日禮參入來闕中而不得肅謝乎泰永曰旣呈肅單而有待明日之敎故還爲出去矣上曰如未入來則欲使之待朝出肅耳旣已承牌豈可使還出乎命書傳敎曰雜科尙未設行云新除授禮曹判書待下批牌招使之卽爲進去昨夜參判肅單事誤傳之中官及司謁令內侍府掖庭署嚴加勘罪履永入來進伏上曰山林明日則果可登筵乎履永曰眩氣雖甚明當勉强云矣上曰靑陽倅姑不下去而聞是實病耶相璜曰水土所祟乃是實病矣上曰靑陽亦是弊邑矣相璜曰湖中諸邑無處不然矣上曰如永春者雖曰弊邑水土旣好弊亦非年久日痼者故不難釐正矣仍命退諸臣以次退出
정조 22년
行都承旨李鼎揆在外行左承旨沈晉賢未肅拜行右承旨申耆未肅拜行左副承旨李泰永坐直右副承旨李勉兢坐直同副承旨李海愚未肅拜注書曺錫中病洪奭周仕假注書金啓溫仕直事變假注書李錫祜仕
정조 22년
藥房提調李祖源副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
李泰永啓曰明日再明日泰陵忌辰祭齋戒正日相値視事頉稟之意敢啓傳曰知道
정조 22년
李泰永啓曰禁衛營將官來言今日本營軍兵日次私習云矣敢啓傳曰知道
정조 22년
李泰永啓曰知義禁金思穆昨今飭敎何等截嚴而前牌屢降無意承膺揆以事體極爲未安從重推考何如傳曰處義之太過可謂求說不得何以如此委折問啓可也
정조 22년
李泰永啓曰右副承旨李肇源今日不爲仕進卽爲牌招何如傳曰允
정조 22년
傳于李泰永曰未肅拜諫長許遞前望單子入之待下批牌招
정조 22년
傳于李泰永曰未肅拜副應敎許遞前望單子入之待下批牌招
정조 22년
副應敎前望單子入之沈象奎落點
정조 22년
傳于李泰永曰後日次次對進定於今日
정조 22년
傳于李泰永曰新除授大司諫先入侍後謝恩
정조 22년
傳于李泰永曰都承旨入侍